Document ID: 32005R1187

ΚΑΝΟΝΙΣΜΌΣ (ΕΚ) αριθ. 1187/2005 ΤΗΣ ΕΠΙΤΡΟΠΉΣ
της 22ας Ιουλίου 2005
για την τροποποίηση του κανονισμού (ΕΟΚ) αριθ. 1859/82 περί επιλογής των λογιστικών εκμεταλλεύσεων με σκοπό τη διαπίστωση των εισοδημάτων στις γεωργικές εκμεταλλεύσεις
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 79/65/ΕΟΚ του Συμβουλίου, της 15ης Ιουνίου 1965, περί δημιουργίας δικτύου γεωργικής λογιστικής πληροφόρησης επί των εισοδημάτων και της οικονομικής λειτουργίας των γεωργικών εκμεταλλεύσεων στην Ευρωπαϊκή Οικονομική Κοινότητα (1), και ιδίως το άρθρο 4 παράγραφος 4,
Εκτιμώντας τα ακόλουθα:
(1)
Το άρθρο 2 του κανονισμού (ΕΟΚ) αριθ. 1859/82 της Επιτροπής (2), ορίζει για κάθε κράτος μέλος το όριο οικονομικού μεγέθους των λογιστικών εκμεταλλεύσεων που συμπεριλαμβάνονται στο πεδίο παρατήρησης του δικτύου γεωργικής λογιστικής πληροφόρησης.
(2)
Στην περίπτωση της Γερμανίας, ορισμένες διαρθρωτικές μεταβολές οδήγησαν σε μείωση του αριθμού των μικρότερων εκμεταλλεύσεων και της συμβολής τους στη συνολική γεωργική παραγωγή. Συνεπώς, δεν είναι πλέον αναγκαία η χρησιμοποίησή τους στο πλαίσιο του πεδίου παρατήρησης που καλύπτει το πλέον αντιπροσωπευτικό μέρος της γεωργικής δραστηριότητας. Για το λόγο ακριβώς αυτό είναι σκόπιμο να αυξηθεί το σχετικό κατώφλι από 8 ευρωπαϊκές μονάδες μεγέθους (ΕΜΜ) σε 16 ΕΜΜ.
(3)
Στην περίπτωση της Κύπρου, το κατώφλι που είχε ορισθεί αρχικά σε 1 ΕΜΜ θα πρέπει να αυξηθεί σε 2 ΕΜΜ, επειδή οι εκμεταλλεύσεις με οικονομικό μέγεθος μικρότερο των 2 ΕΜΜ αντιπροσωπεύουν μόνο το 7 % του συνολικού τυπικού ακαθάριστου κέρδους. Το πλέον αντιπροσωπευτικό μέρος της γεωργικής δραστηριότητας μπορεί λοιπόν να καλυφθεί με τη χρησιμοποίηση ενός κατωφλιού το οποίο να αποκλείει τις μικρότερες εκμεταλλεύσεις.
(4)
Ο αριθμός των λογιστικών εκμεταλλεύσεων που πρέπει να επιλέγουν ανά περιφέρεια καθορίζεται, για κάθε κράτος μέλος, στο παράρτημα Ι του κανονισμού (ΕΟΚ) αριθ. 1859/82. Όσον αφορά την Ισπανία, την Ιταλία, την Αυστρία, την Πορτογαλία και τη Φινλανδία, ο αριθμός των λογιστικών εκμεταλλεύσεων παρέμεινε επί μακρόν αμετάβλητος, παρά τη σημαντική μείωση του αριθμού των εκμεταλλεύσεων. Η μείωση αυτή συνοδεύτηκε από βελτίωση της ομοιομορφίας των εκμεταλλεύσεων, σε σημείο που να είναι δυνατό να ληφθεί επαρκής αντιπροσωπευτικότητα με βάση ένα δείγμα μικρότερο από αυτό το οποίο χρησιμοποιείται τώρα. Λόγω αυτής της διαρθρωτικής μεταβολής, ο αριθμός των λογιστικών εκμεταλλεύσεων που πρέπει να επιλεγούν στην Ισπανία, την Ιταλία, την Αυστρία, την Πορτογαλία και τη Φινλανδία μπορεί να μειωθεί. Εντούτοις, για ορισμένες περιφέρειες της Ισπανίας και της Ιταλίας, είναι σκόπιμο να αυξηθεί, λόγω της βελτιώσεως των χρησιμοποιούμενων για την επιλογή στατιστικών μεθόδων.
(5)
Ο αριθμός των λογιστικών εκμεταλλεύσεων της Μάλτας θα πρέπει να επανεξεταστεί, με βάση νέες πληροφορίες που αφορούν τις γεωργικές διαρθρώσεις της.
(6)
Ο κανονισμός (ΕΟΚ) αριθ. 1859/82 πρέπει συνεπώς να τροποποιηθεί ανάλογα.
(7)
Τα προβλεπόμενα από τον παρόντα κανονισμό μέτρα είναι σύμφωνα με τη γνώμη της κοινοτικής επιτροπής του δικτύου γεωργικής λογιστικής πληροφόρησης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1859/82 τροποποιείται ως εξής:
1)
Το άρθρο 2 αντικαθίσταται από το ακόλουθο κείμενο:
«Άρθρο 2
Το όριο οικονομικού μεγέθους, που αναφέρεται στο άρθρο 4 του κανονισμού αριθ. 79/65/ΕΟΚ σε ΕΜΜ, καθορίζεται για τη λογιστική χρήση 2006 (περίοδος 12 διαδοχικών μηνών μεταξύ της 1ης Ιανουαρίου 2006 και της 1ης Ιουλίου 2006) και για τις επόμενες χρήσεις ως εξής:
-
Βέλγιο: 16 ΕΜΜ
-
Τσεχική Δημοκρατία: 4 ΕΜΜ
-
Δανία: 8 ΕΜΜ
-
Γερμανία: 16 ΕΜΜ
-
Εσθονία: 2 ΕΜΜ
-
Ελλάδα: 2 ΕΜΜ
-
Ισπανία: 2 ΕΜΜ
-
Γαλλία: 8 ΕΜΜ
-
Ιρλανδία: 2 ΕΜΜ
-
Ιταλία: 4 ΕΜΜ
-
Κύπρος: 2 ΕΜΜ
-
Λεττονία: 2 ΕΜΜ
-
Λιθουανία: 2 ΕΜΜ
-
Λουξεμβούργο: 8 ΕΜΜ
-
Ουγγαρία: 2 ΕΜΜ
-
Μάλτα: 8 ΕΜΜ
-
Κάτω Χώρες: 16 ΕΜΜ
-
Αυστρία: 8 ΕΜΜ
-
Πολωνία: 2 ΕΜΜ
-
Πορτογαλία: 2 ΕΜΜ
-
Σλοβενία: 2 ΕΜΜ
-
Σλοβακία: 6 ΕΜΜ
-
Φινλανδία: 8 ΕΜΜ
-
Σουηδία: 8 ΕΜΜ
-
Ηνωμένο Βασίλειο (εξαιρουμένης της Βόρειας Ιρλανδίας): 16 ΕΜΜ
-
Ηνωμένο Βασίλειο (μόνον η Βόρεια Ιρλανδία): 8 ΕΜΜ.»
2)
Το παράρτημα I τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από τη λογιστική χρήση του 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Ιουλίου 2005.

Labels: 18
19
6